จีนแบน ‘หมีพูห์’ คาดปมล้อเลียน ‘สีจิ้นผิง’
 หากกล่าวถึงหมีพูห์แล้ว คงนึกถึงความน่ารักของตัวการ์ตูนหมีสีเหลืองสดพร้อมเสื้อสีแดงอันเป็นเอกลักษณ์ แต่เชื่อหรือไม่ หมีตัวนี้กลับถูกเพิ่มในรายชื่อสิ่งต้องห้ามในประเทศจีน จีนไม่ได้ให้เหตุผลถึงเหตุการณ์ที่เกิดขึ้นอย่างชัดเจน แม้หลายฝ่ายจะมองว่า เกี่ยวข้องกับการเปรียบเทียบภาพวินนี เดอะ พูห์ กับสีจิ้นผิง ประธานาธิบดีจีน ที่มีการเผยแพร่ไปทั่วอินเทอร์เน็ต ประธานาธิบดีสีจิ้นผิงเริ่มถูกเทียบเคียงกับหมีพูห์มาตั้งแต่ปี 2013 หลังปรากฏภาพถ่ายเดินข้างบารัก โอบามา ประธานาธิบดีสหรัฐอเมริกาในเวลานั้น ขณะที่ในปีถัดมา ผู้นำจีนรายเดิมยังครองตำแหน่งหมีพูห์ที่จับมือกับนายกรัฐมนตรีชินโซ อาเบะ แห่งญี่ปุ่น ที่ดูแล้วมีท่าทางคล้าย อียอร์ ตัวละครลาในการ์ตูนเรื่องเดียวกัน นอกจากนี้ Global Risk Insights ยกย่องให้ภาพหมีพูห์ยืนในรถของเล่นเป็นภาพที่ถูกสั่งห้ามมากที่สุดประจำปี 2015 หลังมีคนนำไปเปรียบกับเลขาธิการใหญ่พรรคคอมมิวนิสต์จีนรายนี้ที่ทำท่าทางเดียวกัน เฉียวมู่ ผู้ช่วยศาสตราจารย์ด้านสื่อประจำมหาวิทยาลัย Beijing Foreign Studies ระบุว่า ในประวัติศาสตร์แล้ว มีเพียงสองอย่างที่ไม่อนุญาตให้เผยแพร่ได้ คือการจัดองค์กร และการกระทำเชิงการเมือง แต่ปีนี้กลับเพิ่มอีกอย่างเข้าไป นั่นคือการพูดถึงประธานาธิบดีสีจิ้นผิง นอกจากนี้ ผู้เชี่ยวชาญสื่อรายนี้เผยว่าตนรู้จักคนที่ถูกควบคุมตัวหลังเขียนข้อความเกี่ยวกับผู้นำประเทศลงบนอินเทอร์เน็ต และคิดว่าเรื่องหมีสีเหลืองย่อมไม่พ้นประเด็นเดียวกัน การเขียนข้อความที่สื่อถึงหมีพูห์บน เว่ยป๋อ (Weibo) สื่อสังคมออนไลน์จีน จะได้รับข้อความตอบกลับว่า มีเนื้อหาขัดต่อกฎหมาย อย่างไรก็ตาม มีผู้ใช้งานบางคนที่หลบเลี่ยงได้ ขณะเดียวกันสติกเกอร์หมีพูห์ก็หนีไม่พ้นการถูกถอดออกจาก วีแชต (WeChat) แอปพลิเคชันส่งข้อความของจีนที่มีผู้ใช้งานถึง 768 ล้านคน สัปดาห์ที่ผ่านมา บริษัทต่างชาติในจีนหลายเจ้าประสบปัญหา เนื่องจากไม่สามารถเข้าใช้งานเว็บไซต์ทั่วไปอย่างกูเกิล หรือแพลตฟอร์มอื่นๆ ได้ หลังมีรายงานว่ารัฐบาลจีนปิดกั้นการใช้งานเครือข่ายส่วนตัวเสมือน หรือ VPN อย่างเด็ดขาด อย่างไรก็ตาม ทางการจีนปฏิเสธต่อข่าวนี้ ที่ผ่านมาการเพิ่มคำลงบนรายชื่อต้องห้ามมักเกิดขึ้นในช่วงเหตุการณ์การเมืองใหญ่ๆ โดยในปีนี้จะมีการจัดประชุมงานสำคัญที่จะจัดขึ้นทุกๆ 5 ปี อย่างสมัชชาผู้แทนพรรคคอมมิวนิสต์จีนทั่วประเทศ ครั้งที่ 19 สมาชิกพรรคอาวุโสรายหนึ่งเปิดเผยต่อ ว่า ครั้งนี้มีการควบคุมรุนแรงขึ้นกว่าครั้งก่อนๆ เพื่อทำให้มั่นใจว่าจะมีรัฐสภาที่มีเสถียรภาพและราบเรียบ จีนขึ้นชื่อในเรื่องการปิดกั้นเสรีภาพบนอินเทอร์เน็ต และจะยิ่งรุนแรงขึ้น หากเรื่องนั้นเกี่ยวข้องกับการเมือง ดังเช่นวันพฤหัสบดีที่ผ่านมา หลิวเสี่ยวโป เจ้าของรางวัลโนเบล สาขาสันติภาพ และนักเคลื่อนไหวเพื่อสิทธิมนุษยชนชาวจีนเสียชีวิตลงด้วยภาวะอวัยวะภายในล้มเหลว แต่การเขียนถึงชื่อเขาบนวีแชตไม่สามารถทำได้เลย แค่พิมพ์ว่า ขอให้ไปสู่สุขคติ ตาย และ เสี่ยวโป ก็ทำไม่ได้ ทั้งในภาษาจีนและอังกฤษอ้างอิง:
หมีพูห์ ถูกเพิ่มในรายชื่อสิ่งต้องห้ามในประเทศจีน โดยจีนไม่ได้ให้เหตุผลถึงเหตุการณ์ที่เกิดขึ้นอย่างชัดเจน แต่หลายฝ่ายมองว่า เกี่ยวกับการเปรียบเทียบภาพวินนี เดอะ พูห์ กับสีจิ้นผิง ประธานาธิบดีจีน ที่มีการเผยแพร่ในอินเทอร์เน็ตการเขียนข้อความที่สื่อถึงหมีพูห์บน เว่ยป๋อสื่อสังคมออนไลน์จีน จะได้รับข้อความตอบกลับว่า มีเนื้อหาขัดต่อกฎหมายขณะที่สติกเกอร์หมีพูห์ถูกถอดออกจาก วีแชต แอปพลิเคชันส่งข้อความของจีนที่มีผู้ใช้งานถึง 768 ล้านคน